Á morgun , fimmtudaginn 14. apríl , verður tekið á móti tæplega 700 ungmennum af öllu Vesturlandi á Tæknimessu 2016 sem haldin verður í Fjölbrautaskóla Vesturlands á Akranesi . Á Tæknimessu verður kynnt fyrir ungmennum úr 8. - 10 bekk grunnskólanna á Vesturlandi kröftug iðnfyrirtæki á Vesturlandi , hversu miklir möguleikar eru á góðum störfum með haldgóða iðnmenntun og hvaða iðnnám er í boði við Fjölbrautaskóla Vesturlands . Tæknimessan er verkefni sem stefnt er að verði reglulegur viðburður næstu árin . Að þessu sinni verður lögð áhersla á ,, þyngri “ iðngreinar , það er bygginga - og mannvirkjagreinar , málm - og véltækni , rafiðngreinar og bílgreinar . Á Tæknimessunni munu iðnfyrirtæki innan þessara greina kynna starfsemi sína og hvers konar störf er að finna innan þeirra . Auk þess verður farið með ungmennin í kynnisferð um einn stærsta iðnaðarklasa á landinu sem er á Grundartanga . Ítarlega var greint frá Tæknimessu í Skessuhorni sem kom út í síðustu viku .